
Διάλεξη του Επίκουρου Καθηγητή κ. Αντώνη Κλάψη, με θέμα: 

Η ανταλλαγή των πληθυσμών ανάμεσα στην Ελλάδα και την Τουρκία:

εκκρεμότητες και διευθετήσεις, 1924-1930

και τιμητική εκδήλωση 

για τον Πρέσβη της Κυπριακής Δημοκρατίας κ. Κυριάκο Κενεβέζο 

στο Σπίτι της Κύπρου
Την Τετάρτη 14 Δεκεμβρίου 2022, στην αίθουσα εκδηλώσεων του Σπιτιού της Κύπρου,  η Εταιρεία Μελέτης Νεότερης και Σύγχρονης Ιστορίας - Ιωάννης Καποδίστριας (Ε.ΜΕ.Ν.Σ.Ι.) τίμησε τον Πρέσβη της Κυπριακής Δημοκρατίας στην Αθήνα και Πρύτανη του Διπλωματικού Σώματος κ. Κυριάκο Κενεβέζο, για την προσφορά του στο έργο της Ε.ΜΕ.Ν.Σ.Ι., καθώς και στην εμβάθυνση των σχέσεων Ελλαδικού και Κυπριακού Ελληνισμού στους τομείς των Γραμμάτων και του Πολιτισμού.
Ο Πρέσβης, αφού ευχαρίστησε την Εταιρεία Μελέτης Νεότερης και Σύγχρονης Ιστορίας - Ιωάννης Καποδίστριας (Ε.ΜΕ.Ν.Σ.Ι.) για την τιμή που του επεφύλαξαν, αναφέρθηκε στη γόνιμη και δημιουργική πολυετή συνεργασία της Εταιρείας με την Πρεσβεία και το  Σπίτι της Κύπρου, στο πλαίσιο της οποίας, έχουν πραγματοποιηθεί, με τη συμμετοχή αξιόλογων και έγκριτων ομιλητών, ενδιαφέροντες κύκλοι διαλέξεων και εκδηλώσεις που συμβάλλουν στην ανάδειξη, την προβολή και τη διάχυση  του πλούτου της ιστορικής έρευνάς, στοχεύοντας, επιπροσθέτως, στην επιμόρφωση και την εξοικείωση του ευρύτερου κοινού με την Ιστορία.
Η εκδήλωση ολοκληρώθηκε με τη διάλεξη του  Επίκουρου Καθηγητή του Τμήματος Πολιτικής Επιστήμης και Διεθνών Σχέσεων του Πανεπιστημίου Πελοποννήσου κ. Αντώνη Κλάψη,  με θέμα: Η ανταλλαγή των πληθυσμών  ανάμεσα στην Ελλάδα και την Τουρκία: εκκρεμότητες και διευθετήσεις, 1924-1930, η οποία πραγματοποιείται με αφορμή τη συμπλήρωση 100 χρόνων από τη Μικρασιατική Καταστροφή.  

